KUUSAMON KAUPUNKI	Kokouspäivämäärä	Sivu
Kaupunginhallitus	21.1.2008
			32

Dnro:  578/2007

18 §	Lausunto Käräjäoikeusverkoston kehittämisestä

	Oikeusministeriö pyytää lausuntoa 31.1.2008 mennessä oikeusministeriön työryhmän mietinnöstä Käräjäoikeusverkoston kehittäminen. Työryhmämietintö 2007:12.

	Mietinnössä todetaan, että käräjäoikeuksia on Suomessa 1.10.2007 lukien 54 ja mietintöä kirjoitettaessa lokakuussa 2007 on vireillä kolmen käräjäoikeuden yhdistämishanke. Mietinnössä työryhmä ehdottaa, että Kuusamo kuuluisi tulevaisuudessa Oulun käräjäoikeuteen, jonka pääkanslia olisi Oulussa ja istuntopaikat Kuusamossa ja Pudasjärvellä.
	Esitys tarkoittaa ns. pääkanslian lakkauttamista Kuusamossa, jonka jälkeen Kuusamossa olisi vain istuntopaikka. Kuusamossa on pääpoliisiasema sekä syyttäjäviraston sivutoimipaikka ja oikeusaputoimisto.

Ehdotus	(kj) Kaupunginhallitus toteaa lausuntonaan esityksestä seuraavaa:
	Työryhmä ei ole riittävällä tavalla huomioinut maantieteellistä etäisyyttä (yli 200 km pääkanslian sijaintipaikkaan Ouluun), liikenneyhteyksiä eikä arvioituja asia- ja asiakasmääriä esittäessään Kuusamoon vain istuntopaikkaa. 
	Kuusamon osalta tulisi huomioida erityisesti rajanylityspaikan ja laajan turismin vaikutus "väkilukua" kohottavana tekijänä sekä oikeushallinnon palvelujen kysyntää lisäävänä seikkana. Kuusamossa on pääpoliisiasema, syyttäjänviraston sivutoimipaikka, ulosottoviraston sivutoimipiste sekä oikeusaputoimisto. Tähän palvelurakenteeseen kuuluu, huomioiden Kuusamon asema laajan alueensa palveluiden keskuksena, myös tulevaisuudessa käräjäoikeuden pysyvä sivutoimipiste. Miehitetty sivutoimipiste on tärkeä myös oikeusturvan kannalta, koska se säilyttää ja ylläpitää muita, kuin edellä mainittuja oikeuspalveluja, kuten asianajotoimistoja. 

Päätös	Hyväksyttiin yksimielisesti.